VSL sklep II Cpg 1235/99
Sodna praksa višjih sodišč, 1999-12-07

pravne posledice začetka stečajnega postopka - dovolitev izvršbe - zavrženje predloga za izvršbo - prekinitev izvršbe

Če sodišče o predlogu za izvršbo odloča po dnevu začetka stečajnega postopka mora odločiti po 1. odst. 111. člena ZPPSL, ki določa, da od dneva začetka stečajnega postopka ni mogoče dovoliti zoper dolžnika prisilne izvršbe za poplačilo terjatev, glede katerih obstaja verodostojna listina, ne glede na to, da je bil predlog za izvršbo vložen pred dnevom začetka stečajnega postopka.

Z izpodbijanim sklepom je sodišče prekinilo izvršbo, ki je glede na 1. odst. 111. člena ZPPSL ne bi smelo dovoliti.

Pritožbi se ugodi in se sklep opr. št. Ig ... z dne 12.10.1999 razveljavi.

Ugovoru se ugodi in se sklep o izvršbi opr. št. Ig ... z dne 15.091999 razveljavi ter predlog za izvršbo zavrže.

Sodišče prve stopnje je z izpodbijanim sklepom, opr. št. Ig ...z dne 12.10.1999 prekinilo izvršbo z dnem 2.2.1999, ker se je tega dne nad dolžnikom začel stečajni postopek.

V pravočasni pritožbi je dolžnik navedel, da ni pogojev za prekinitev, ker sodišče ne bi smelo dovoliti izvršbe zaradi začetka stečaja dne 2.2.1999. Pritožba je utemeljena.

Upnik je vložil predlog za izvršbo na podlagi verodostojne listine (red. št. 1) dne 16.11.1998. Sodišče o predlogu ni odločilo do dne 15.09.1999, ko je izdalo sklep o izvršbi (red. št. 2); dne 12.10.1999 pa je izdalo sklep (red. št. 5), s katerim je prekinilo izvršbo, ker se je nad dolžnikom dne 2.2.1999 začel stečajni postopek.

Razmerje med izvršilnim in stečajnim postopkom določata prvi in drugi odstavek 111. člena Zakona o prisilni poravnavi, stečaju in likvidaciji (ZPPSL). V konkretnem primeru se je stečajni postopek nad dolžnikom začel dne 2.2.1999 (opr. št. spisa - St ..). Ob odločanju o predlogu za izvršbo dne 15.9.1999, to je po dnevu začetka stečaja, bi sodišče moralo postopati po 1. odst. 111. člena ZPPSL, ki določa, da od dneva začetka stečajnega postopka ni mogoče dovoliti zoper dolžnika prisilne izvršbe za poplačilo terjatev, glede katerih obstaja verodostojna listina, ne glede na to, da je bil predlog za izvršbo vložen pred dnevom začetka stečajnega postopka. Po določbi drugega odstavka navedenega člena se prekinejo tisti postopki izvršbe, ki so v teku, sodišče prve stopnje pa je z izpodbijanim sklepom prekinilo izvršbo, ki je glede na 1. odst. 111. člena ZPPSL sploh ne bi smelo dovoliti.

Ker je sodišče prve stopnje nepravilno uporabilo določbo 2. odst. 111. člena ZPPSL je bilo potrebno sklep, opr. št. Ig ...z dne 12.10.1999 razveljaviti (3. tč. 365. člena ZPP v zvezi s 15. členom ZIZ).

Sodišče druge stopnje je v nadaljevanju postopka odločalo tudi o "pritožbi" (ugovoru) dolžnika (red. št. 3) zoper sklep o izvršbi.

V ugovoru je dolžnik navedel, da se je stečaj začel 2.2.1999, zato dne 15.9.1999 sodišče ne bi smelo izdati sklepa o izvršbi.

Iz že zgoraj obrazloženega izhaja, da sodišče prve stopnje glede na 1. odst. 111. člena ZPPSL po dnevu začetka stečajnega postopka 2.2.1999 ne bi smelo dovoliti izvršbe.

Zato je sodišče druge stopnje ugovoru ugodilo, izpodbijani sklep o izvršbi razveljavilo in predlog za izvršbo kot nedovoljen (1. odst. 111. člena ZPPSL) zavrglo (3. tč. 365. člena ZPP v zvezi s 15. členom ZIZ).

ZPPSL člen 111,  111/1,  111/2,  111,  111/1,  111/2.  ZIZ člen 58,  58/3,  58,  58/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.